دستونک 
زاھدہ رئیس راجی
انچوش بہ زِیر درد ءِ توان ءَ، سما بِہ بیت
دو ٹکر ءَ اِنت تِیر، کمان ءَ سما بِہ بیت
اُمرے بِبا دیان ایں، دَمان ءَ سما بِہ بیت
جند ءِ ردی ءِ، جنگ ءِ میان ءَ، سما بِہ بیت
کرنانی کرن ءِ داد پَہ مئے کاسگ ءَ نہ کپت
باریں کدی زمین ءُ زمان ءَ سما بِہ بیت
بل تراولانی ارس دل ءَ ایر بُک ات اَنت
سیتاں بہ پُرس، زپت ءِ زیان ءَ سما بِہ بیت
آسے کپ ایت نہ زانت کدی ترّ ءُ ھُشکی ءَ 
ھورءَ تَہ گون اِنت ھار، گدان ءَ سما بِہ بیت
دود ءِ نگاہ مرچی کہ چاریگ انت ملپدءَ
ورنائی ءَ پَہ پیرءُ کسان ءَ سما بِہ بیت
گوں بے سمائیں رپکاں چِتگ بے دری پَہ وت
بے منزلانی کشکے، روان ءَ سما بِہ بیت
ھردیں کہ زند ءُ مرگ ءِ تماھاں الس کُتگ
مئے کوپگ ءَ انت تیر، نشان ءَ سمابِہ بیت
راجی اگں اے وھد، کس ءَ ھمبلے کُتگ
نپت یے بہ بیت کہ بِیر، جَھان ءَ سمابِہ بیت
رمز: 14 جنوری 2020
٭٭٭٭٭٭٭